Document ID: /roh_data/filtered/fineweb-2-filterrobots_roh.jsonl.gz/44067

1-4-2017. La fin mars ha il cuors da meinagruppa organisaus dalla GVG giu liug el Center da scolaziun Pantun a Tusaun. Da vart dils Pumpiers Sursassiala han Robin Flury e Sandro Tomaschett absolviu il cuors cun success.
Ferton ch‘ils dus giuvens han retschiert ils 11 da mars in‘emprema introducziun entras ils instructers, ha ei la fin mars giu num da sez vegnir activs. Duront ina jamna fetg intensiva e buca meins interessanta han els saviu engrondir lur savida arisguard il mistregn da pumpier e rimnar beinenqual experientscha en caussa. En quei grau astgan segiramein il container da flashover, la casa da fiug, sco era il carr da schurmetg da flad cun siu parcours vegnir menziunai sco experientschas marcantas. Mo era ils ulteriurs posts han purschiu als pumpiers ina pluna pusseivladads d‘emprender.
Da l‘autra vart han nos dus pumpiers era saviu emplenir lur sacados cun ina pluna informaziuns partenent la funcziun da meinagruppa. Suenter entgins inputs didactics e metodics ha ei valiu preparar duas lecziuns sur sesez e da silsuenter menar atras quellas culla gruppa. En quellas ei vegniu valetau, schebein ils futurs meinagruppa disponan dallas premissas pretendidas per lur incarica. Tier nos dus representants ei quei legreivlamein stau il cass, aschia ch‘els ein vegni relaschai il venderdis sera a Tusaun sco novs meinagruppa. Cordiala gratulaziun!
Fotos: GVG